**ΑΡΙΣΤΟΤΕΛΗΣ, ΔΙΔΑΚΤΙΚΗ ΕΝΟΤΗΤΑ 12: Γλωσσική επεξεργασία**

**Ενδεικτικές δραστηριότητες Γ1, Γ2**

**ΚΕΙΜΕΝΟ**

Διττῆς δὴ τῆς ἀρετῆς οὔσης, τῆς μὲν διανοητικῆς τῆς (15) δὲ ἠθικῆς, ἡ μὲν διανοητικὴ τὸ πλεῖον ἐκ διδασκαλίας ἔχει καὶ τὴν γένεσιν καὶ τὴν αὔξησιν, διόπερ ἐμπειρίας δεῖται καὶ χρόνου, **ἡ δ’ ἠθικὴ ἐξ ἔθους περιγίνεται1,** ὅθεν καὶ τοὔνομα ἔσχηκε μικρὸν παρεκκλῖνον **ἀπὸ τοῦ ἔθους2**. ἐξ οὗ καὶ δῆλον ὅτι οὐδεμία τῶν ἠθικῶν ἀρετῶν φύσει ἡμῖν ἐγγίνεται· **οὐθὲν (20) γὰρ τῶν φύσει ὄντων ἄλλως ἐθίζεται3,** **οἷον ὁ λίθος φύσει κάτω φερόμενος οὐκ ἂν ἐθισθείη ἄνω φέρεσθαι4,** **οὐδ’ ἂν μυριάκις αὐτὸν ἐθίζῃ τις ἄνω ῥιπτῶν5,** **οὐδὲ τὸ πῦρ κάτω, οὐδ’ ἄλλο οὐδὲν τῶν ἄλλως πεφυκότων ἄλλως ἂν ἐθισθείη6.** οὔτ’ ἄρα φύσει οὔτε παρὰ φύσιν ἐγγίνονται αἱ ἀρεταί, ἀλλὰ (25) πεφυκόσι μὲν ἡμῖν δέξασθαι αὐτάς, τελειουμένοις δὲ **διὰ τοῦ ἔθους**7.

**ἔτι** ὅσα μὲν φύσει ἡμῖν παραγίνεται, τὰς δυνάμεις τούτων πρότερον κομιζόμεθα, ὕστερον δὲ τὰς ἐνεργείας ἀποδίδομεν (ὅπερ ἐπὶ τῶν αἰσθήσεων δῆλον· οὐ γὰρ ἐκ τοῦ πολλάκις ἰδεῖν ἢ πολλάκις ἀκοῦσαι τὰς αἰσθήσεις ἐλάβομεν, (30) ἀλλ’ ἀνάπαλιν **ἔχοντες ἐχρησάμεθα, οὐ χρησάμενοι ἔσχομεν)**· **τὰς δ’ ἀρετὰς λαμβάνομεν ἐνεργήσαντες πρότερον, ὥσπερ καὶ ἐπὶ τῶν ἄλλων τεχνῶν· ἃ γὰρ δεῖ μαθόντας ποιεῖν, ταῦτα ποιοῦντες μανθάνομεν,** οἷον οἰκοδομοῦντες οἰκοδόμοι γίνονται καὶ κιθαρίζοντες κιθαρισταί· οὕτω δὲ καὶ τὰ μὲν δίκαια πράττοντες δίκαιοι γινόμεθα, τὰ δὲ σώφρονα σώφρονες, τὰ δ’ ἀνδρεῖα ἀνδρεῖοι.

**Για την ερώτηση Γ1**

**Σκέλος α΄**

1. Οριστική Ενεστώτα: δηλώνει το οριστικό και βέβαιο (και μονίμως επαναλαμβανόμενο).
2. Εμπρόθετος προσδιορισμός που δηλώνει σύγκριση.
3. Αποφατική βεβαίωση με απλή οριστική Ενεστώτα.
4. Δυνητική ευκτική παθητικού αορίστου, που δηλώνει το αδύνατο να συμβεί σε παρόν και μέλλον.
5. Υποτακτική ενεστώτα που δηλώνει αποφατική παραχώρηση και το αορίστως επαναλαμβανόμενο.
6. Δυνητική ευκτική παθητικού αορίστου, που δηλώνει το αδύνατο να συμβεί σε παρόν και μέλλον.
7. Εμπρόθετος προσδιορισμός που δηλώνει το μέσο.

**Σκέλος β΄**

Με τη λέξη***ἔτι*** ο Αριστοτέλης δηλώνει ή ότι εισάγει νέο επιχείρημα (που έρχεται να προστεθεί στα προηγούμενα) ή ότι προχωρεί σε βαθύτερη εξέταση του θέματός του.

Με τη λέξη ***ἀνάπαλιν*** δηλώνει ισχυρή αντίθεση ανάμεσα στη φυσική δυνατότητα των αισθήσεων και την αξιοποίησή της εν συνεχεία για να δούμε ή να ακούσουμε.

**Η χρήση των χρονικών επιρρημάτων «πρότερον - ὕστερον» και «πολλάκις»**

Προκειμένου ο Αριστοτέλης να αποδώσει τη χρονική προτεραιότητα των δυνάμεων έναντι των ενεργειών (**δύναμις → ἐνέργεια**) σε όσα χαρακτηριστικά υπάρχουν μέσα μας εκ φύσεως, συνδέει τις δυνάμεις με το «πρότερον» και με απαρέμφατα ή μετοχές αορίστου που δηλώνουν το προτερόχρονο («ἰδεῖν», «ἀκοῦσαι», «χρησάμενοι»). Αντίθετα, για να αποδώσει την αντίθετη πορεία που ακολουθείται στις ηθικές αρετές (**ἐνέργεια → δύναμις**), συνδέει τη μετοχή «ἐνεργήσαντες» με το «πρότερον», για να δηλώσει το προτερόχρονο, ή τις μετοχές ενεστώτα «ποιοῦντες» και «πράττοντες», για να δηλώσει το σύγχρονο. Έτσι, αν προσπαθήσουμε να συσχετίσουμε τα παραπάνω με τα παραδείγματα που δίνονται στο κείμενο (αισθήσεις – τέχνες – αρετές) και με τα δύο ζεύγη των αριστοτελικών όρων «πρότερον - ὕστερον» και «δυνάμει - ἐνεργείᾳ», προκύπτει το εξής διάγραμμα:

|  |
| --- |
| **φύσει** (αισθήσεις)**πρότερον** δυνάμει → **ὕστερον** ἐνεργείᾳ**ἐξ ἔθους** (τέχνες)**πρότερον** ενέργειες προς κατάκτηση της τεχνικής δύναμης → **ὕστερον** ενέργειες από την κατακτημένη τεχνική δεξιότητα**ἐξ ἔθους** (αρετές)**πρότερον** ενέργειες προς κατάκτηση της ηθικής δύναμης → **ὕστερον** ενέργειες από την κατακτημένη ηθική ιδιότητα |

Χαρακτηριστική είναι η χρήση του επιρρήματος **«πολλάκις»**. Παρόλο που αναφέρεται σε όσα χαρακτηριστικά έχουμε εκ φύσεως, η χρήση του υποδηλώνει ότι για την κατάκτηση των ηθικών αρετών είναι απαραίτητη η άσκηση και η επανάληψη.

**Σκέλος γ΄**

Η συχνότητα της χρήσης του όρου **έθος** υποδεικνύει την εξέχουσα σημασία που αποδίδει ο Αριστοτέλης στον εθισμό ως μέσο για την κατάκτηση της ηθικής αρετής.

**Για την ερώτηση Γ2**

Το σχήμα λόγου που αξιοποιεί ο Αριστοτέλης είναι το πολυσύνδετο (με τη χρήση των αντιθετικών συνδέσμων μέν – δέ) και η επιλογή συστοίχου αντικειμένου και κατηγορουμένου χρησιμεύει για να αναδείξει τη σχέση αιτίου-αιτιατού στο συλλογισμό του για την κατάκτηση της ηθικής αρετής.